પણ કહેવાય છે ને કે, રિદ્ધિ સિદ્ધિ અને જીદ્દી આ ત્રણેયને જો વશ કરવા હોય તો, બ્રહ્મા-વિષ્ણુ અને મહેશે એક સાથે જનમ લેવો પડે બાકી માણસજાત માટે તો વશ કરવું બહુ અઘરું! બે ઘડી તો આપણને ફીઈઈણ લાવી દે બકા! એમ જ થાય કે, માણસની કુંડળીમાં ભલે ‘મંગળ’ ગમે તે સ્થાને હોય, એને તો પહોંચી વળાય અને એના ઉપચાર પણ થાય પણ આવા અધૂરિયાના ભેજામાં ઘૂસેલા, ‘મંગળયાત્રા’ ના અઘરા વિચારનો કોઈ ઈલાજ ન થાય! આજે પણ એ ઊંઘમાં બોલે છે કે, ‘સુબહ પહલી ગાડીસે હમ તો ચલે જાયેંગે.’ બસ નથી ઘરમાં કોઈને જંપવા દેતો કે નથી મહોલ્લામાં કોઈને ઠરવા દેતો. ઉઠતાં બેસતાં એક જ લવારો ‘મારે મંગળ ઉપર જવું છે, કોઈ મને નેધરલેન્ડની માર્સ વન સંસ્થા સાથે મુલાકાત કરાવો’ જાણે કાચો કુંવારો કુંવર કોડીલો પૈણવા માટે ‘રે મને કોઈ પૈણાવો રે પૈણાવો’ નો કકળાટ કરતો હોય એવો ભૂંડો લાગે બોલ!